Komission direktiivi 2002/79/EY,

annettu 2 päivänä lokakuuta 2002,

neuvoston direktiivien 76/895/ETY, 86/362/ETY, 86/363/ETY ja 90/642/ETY liitteiden muuttamisesta viljoissa ja niiden pinnassa, eläinkunnasta peräisin olevissa elintarvikkeissa ja niiden pinnassa sekä tietyissä kasvikunnasta peräisin olevissa tuotteissa, mukaan luettuina hedelmät ja vihannekset, ja niiden pinnassa olevien tiettyjen torjunta-ainejäämien enimmäismäärien vahvistamisen osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmien ja vihannesten torjunta-ainejäämien enimmäismäärien vahvistamisesta 23 päivänä marraskuuta 1976 annetun neuvoston direktiivin 76/895/ETY(1), sellaisena kuin se on viimeksi muutettuna komission direktiivillä 2002/71/EY(2), ja erityisesti sen 5 artiklan,

ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY(3), sellaisena kuin se on viimeksi muutettuna komission direktiivillä 2002/76/EY(4), ja erityisesti sen 10 artiklan,

ottaa huomioon eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta 24 päivänä heinäkuuta 1986 annetun neuvoston direktiivin 86/363/ETY(5), sellaisena kuin se on viimeksi muutettuna direktiivillä 2002/71/EY, ja erityisesti sen 10 artiklan,

ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY(6), sellaisena kuin se on viimeksi muutettuna direktiivillä 2002/76/EY, ja erityisesti sen 7 artiklan,

sekä katsoo seuraavaa:

(1) Direktiivien 76/895/ETY, 86/362/ETY, 86/363/ETY ja 90/642/ETY liitteissä annetaan torjunta-ainejäämiä ja niiden enimmäismääriä koskevat luettelot.

(2) Käytettävissä olevien tietojen uudelleentarkastelun perusteella on päädytty siihen, että saatavilla on riittävät tiedot tiettyjen torjunta-ainejäämien enimmäismäärien vahvistamiseksi. Nämä torjunta-aineet ovat abamektiini, atsosyklotiini, bioresmetriini, bifentriini, bitertanoli, bromopropylaatti, klofentetsiini, syromatsiini, syheksatiini, fenpropimorfi, flusytrinaatti, heksakonatsoli, metakrifossi, myklobutaniili, penkonatsoli, prokloratsi, profenofossi, resmetriini, tridemorfi, triadimefoni ja triadimenoli.

(3) Eläinkunnasta peräisin olevissa elintarvikkeissa voi maatalouskäytäntöjen seurauksena esiintyä torjunta-ainejäämiä. On tarpeen ottaa huomioon asianmukaiset tiedot, jotka on saatu sallituista torjunta-aineiden käyttötarkoituksista, valvotuista kokeista ja eläinten ravintotutkimuksista.

(4) Käytettävissä olevat tiedot on tutkittu. Tiedot ovat monien torjunta-aine/maataloustuote-yhdistelmien osalta riittäviä sellaisen jäämien enimmäismäärän laskemiseksi, jota noudattavia asianomaisia torjunta-ainejäämiä voidaan pitää turvallisina ihmisten terveydelle. Jos tämä määrä ylittää analyysiherkkyyden alarajan, jäämien enimmäismääräksi on aiheellista vahvistaa laskettu määrä. Joidenkin yhdistelmien osalta käytettävissä olevat tiedot ovat riittämättömiä, jolloin on aiheellista vahvistaa jäämien enimmäismääräksi analyysiherkkyyden alaraja. Muiden kohtien osalta tiedot ovat riittävät mutta osoittavat, että jäämien enimmäismäärien vahvistaminen analyysiherkkyyden alarajaa korkeammaksi saattaisi aiheuttaa kuluttajien liian suuren akuutin tai jatkuvan altistumisen jäämille. Tällaisissa tapauksissa on tarkoituksenmukaista vahvistaa jäämien enimmäismääräksi analyysiherkkyyden alaraja.

(5) Kuluttajien elinikäistä ja akuuttia altistumista näille torjunta-aineille sellaisten elintarvikkeiden välityksellä, jotka voivat sisältää näiden torjunta-aineiden jäämiä, on arvioitu ja mitattu yhteisössä käytettävien menettelyiden ja perusteiden mukaisesti ottaen huomioon Maailman terveysjärjestön julkaisemat ohjeet(7). Abamektiinin jäämiä koskevat enimmäismäärät on vahvistettu neuvoston asetuksen (ETY) N:o 2377/90(8), sellaisena kuin se on viimeksi muutettuna komission asetuksella (EY) N:o 1752/2002(9) mukaisesti, elintarviketuotantoon tarkoitettujen eläinlajien hoidossa käytettävien kyseistä ainetta sisältävien eläinlääkkeiden käytön perusteella (komission asetus (EY) N:o 3425/93(10). Nämä käyttötarkoitukset ja eläinlääkekomitean laatima hyväksyttävän päiväsaannin arviointi, johon kyseiset jäämien enimmäismäärät perustuivat, otettiin huomioon. Tässä direktiivissä ehdotettujen jäämien enimmäismäärien ei katsota johtavan hyväksyttävän päiväsaannin ylittymiseen tai akuutteihin myrkytysvaikutuksiin.

(6) Kuluttajien asianmukaiseksi suojelemiseksi altistumiselta jäämille sellaisissa tuotteissa tai sellaisten tuotteiden pinnalla, joille lupaa ei ole myönnetty, jäämien enimmäismääriksi on varotoimena syytä vahvistaa analyysiherkkyyden alaraja kaikkien tällaisten neuvoston direktiivien 86/362/ETY, 86/363/ETY ja 90/642/ETY soveltamisalaan kuuluvien tuotteiden osalta.

(7) Direktiivien 86/362/ETY, 86/363/ETY ja 90/642/ETY liitteet olisi tämän vuoksi muutettava vastaavasti.

(8) Yhteisön kauppakumppaneita on kuultu Maailman kauppajärjestön välityksellä tässä direktiivissä ehdotetuista enimmäismääristä, ja niiden huomautukset on otettu huomioon.

(9) Kasveja käsittelevän tiedekomitean lausunnot on otettu huomioon. Erityisesti on otettu huomioon neuvot ja suositukset, jotka koskevat kuluttajien suojelemista kasvinsuojeluaineilla käsitellyiltä ravintokasveilta(11).

(10) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Poistetaan direktiivin 76/895/ETY liitteestä II "bromopropylaattiin" liittyvä kohta.

2 artikla

Lisätään direktiivin 86/362/ETY liitteessä II olevaan A osaan tämän direktiivin liitteessä I luetellut abamektiinia, atsosyklotiinia, syheksatiinia, bifentriinia, bitertanolia, bromopropylaattia, klofentetsiinia, syromatsiinia, fenpropimorfia, flusytrinaattia, heksakonatsolia, metakrifossia, myklobutaniilia, penkonatsolia, prokloratsia, profenofossia, resmetriinia ja bioresmetriinia, tridemorfia, triadimefonia ja triadimenolia koskevat torjunta-aineiden jäämien enimmäismäärät.

3 artikla

Muutetaan direktiivin 86/363/ETY liite II seuraavasti:

a) Lisätään A osaan tämän direktiivin liitteessä II luetellut abamektiinia, bifentriinia, bitertanolia, bromopropylaattia, syromatsiinia, flusytrinaattia, metakrifossia, penkonatsolia, prokloratsia, profenofossia, resmetriinia ja bioresmetriinia, tridemorfia, triadimefonia ja triadimenolia koskevat torjunta-aineiden jäämien enimmäismäärät.

b) Lisätään B osaan tämän direktiivin liitteessä III luetellut atsosyklotiinia, syheksatiinia, fenpropimorfia, klofentetsiinia ja myklobutaniilia koskevat torjunta-aineiden jäämien enimmäismäärät.

4 artikla

Muutetaan direktiivin 90/642/ETY liite II seuraavasti:

a) Lisätään tämän direktiivin liitteessä IV luetellut abamektiinia, atsosyklotiinia, syheksatiinia, bifentriinia, bitertanolia, bromopropylaattia, klofentetsiinia, syromatsiinia, fenpropimorfia, flusytrinaattia, heksakonatsolia, metakrifossia, myklobutaniilia, penkonatsolia, prokloratsia, profenofossia, resmetriinia ja bioresmetriinia, tridemorfia, triadimefonia ja triadimenolia koskevat torjunta-aineiden jäämien enimmäismäärät.

b) Korvataan teessä olevaa etionia koskevaksi torjunta-aineiden enimmäismääräksi 3 mg/kg.

5 artikla

1. Jäsenvaltioiden on saatettava 4 artiklan b kohdan noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2002. Niiden on ilmoitettava näistä toimenpiteistä komissiolle viipymättä.

Niiden on sovellettava näitä säännöksiä 1 päivästä tammikuuta 2003.

2. Jäsenvaltioiden on saatettava 1, 2 ja 3 artiklan sekä 4 artiklan a kohdan noudattamisen edellyttämät lait, asetukset ja hallinnolliset määräykset voimaan viimeistään 31 päivänä toukokuuta 2003. Niiden on ilmoitettava näistä toimenpiteistä komissiolle viipymättä.

Niiden on sovellettava näitä säädöksiä 1 päivästä elokuuta 2003.

3. Jäsenvaltioiden antamissa 1 ja 2 kohdassa tarkoitetuissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

6 artikla

Tämä direktiivi tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

7 artikla

Tämä direktiivi on osoitettu kaikille jäsenvaltioille.

Tehty Brysselissä 2 päivänä lokakuuta 2002.

Komission puolesta

David Byrne

Komission jäsen

(1) EYVL L 340, 9.12.1976, s. 26.

(2) EYVL L 225, 22.8.2002, s. 21.

(3) EYVL L 221, 7.8.1986, s. 37.

(4) EYVL L 240, 7.9.2002, s. 45.

(5) EYVL L 221, 7.8.1986, s. 43.

(6) EYVL L 350, 14.12.1990, s. 71.

(7) Ohjeet ravinnon mukana saatavien torjunta-ainejäämien arvioimiseksi. GEMS / Food Programme -ohjelma yhdessä elintarvikkeiden torjunta-ainejäämiä käsittelevän Codex-komitean kanssa. Maailman terveysjärjestön julkaisu, 1997 (WHO/FSF/FOS/97.7).

(8) EYVL L 224, 18.8.1990, s. 1.

(9) EYVL L 264, 2.10.2002, s. 18.

(10) EYVL L 312, 15.12.1993, s. 12.

(11) SCP/RESI/021; SCP/RESI/024.

LIITE I

>TAULUKON PAIKKA>

LIITE II

>TAULUKON PAIKKA>

LIITE III

>TAULUKON PAIKKA>

LIITE IV

TORJUNTA-AINEJÄÄMÄT JA ENIMMÄISMÄÄRÄT (mg/kg)

>TAULUKON PAIKKA>